চাঁদার দাবিতে বুধবার রাতে শিলিগুড়ি জংশন এলাকায় কৃষ্ণ দাসের বাড়িতে চডাও হয় স্থানীয় যুব স্পোর্টিং ক্লাবের সদস্যরা। কৃষ্ণ দাসের কাছে তাঁরা ৩৫১টাকার চাঁদা চায় বলে অভিযোগ। কিন্তু, কৃষ্ণ দাস পরিষ্কার জানিয়ে দেন এতটাকা চাঁদা দেওয়া তাঁর পক্ষে সম্ভব নয়। এই নিয়ে শুরু বচসা। এর জেরে কৃষ্ণ দাসকে যুব স্পোর্টিং ক্লাবের ছেলেরা মারধর করতে শুরু করে বলে অভিযোগ। ক্লাব সদস্যদের কাছে হাতজোড় করে স্বামীকে মারধর না করারও আর্জি জানান কৃষ্ণর স্ত্রী সুনীতা। অভিযোগ, ক্লাবের ছেলেরা তাঁকে রেয়াত করেনি। চুলের মুঠি ধরে ধাক্কা মেরে ফেলে দেয়। মাটিতে পড়ে থাকা সুনীতাকে লাথিও মারতে থাকে তারা। পাশের বাড়ির এক মহিলা সুনীতাকে উদ্ধার করতে এলে তাঁকেও বেধড়ক মারধর করা হয় অভিযোগ। এই পরিস্থিতির মধ্যেই যুব স্পোর্টিং ক্লাবের ছেলেরা কৃষ্ণকে টানতে টানতে বাড়ির বাইরে নিয়ে আসে বলে অভিযোগ। সুনীতা কোনওমতে ছুটে গিয়ে স্বামীকে মারধরের হাত থেকে আড়াল করার চেষ্টা করেন। এই সময় ক্লাবের এক সদস্য কাঠের বাটাম দিয়ে কৃষ্ণ এবং সুনীতাকে সমানে পেটাতে শুরু করে। কাঠের বাটামের আঘাতে সুনীতার হাতে মারাত্মক চোটও লাগে। মাথা ফেটে যায় কৃষ্ণ দাসের। 
তাণ্ডব শেষ হলে যুব স্পোর্টিং ক্লাবের ছেলের নাকি হুমকিও দেয়। পুলিশে খবর দিলে কৃষ্ণ ও সুনীতা প্রাণে মেরে ফেলারও হুমকি দেওয়া হয় বলে অভিযোগ। গুরুতর আহত অবস্থায় আপাতত রেলওয়ে হাসপাতালে ভর্তি কৃষ্ণ দাস এবং তাঁর স্ত্রী সুনীতা। তাঁরা যুব স্পোর্টিং ক্লাবের বিরুদ্ধে শিলিগুড়ির প্রধাননগর থানায় অভিযোগ দায়ের করেছেন। যদিও, পুলিশ ক্লাবের কাউকেই এখনও গ্রেফতার করেনি। এমনকী, ক্লাব কর্তৃপক্ষ উল্টে ওই পরিবারের বিরুদ্ধে থানায় অভিযোগ জানিয়েছে। 
আরও পড়ুন... 
পাল্টে যাচ্ছে কলকাতার ২৪টি মেট্রো স্টেশনের নাম! কেন এমন সিদ্ধান্ত?
কৃষ্ণ এবং সুনীতাদের প্রতিবেশীদের অভিযোগ, ফি বছরই কালীপুজোর চাঁদা নিয়ে এলাকায় জুলুম চালায় যুব স্পোর্টিং ক্লাব। কেউ চাঁদা দিতে না চাইলে কৃষ্ণ ও সুনীতাদের মতো হাল করা হয়। পুলিশে অভিযোগ জানিয়েও কোনও লাভ হয় না বলে অভিযোগ শিলিগুড়ির জংশন এলাকার বাসিন্দাদের।
দেখুন, হাসপাতালের বেডে শুয়ে কী বলছেন সুনীতা দাস?